PMIndiaData/PMIndiaSum huggingface dataset:
ക്വിറ്റ് ഇന്ത്യ സമരത്തിൽ പങ്കെടുത്തവർക്ക് പ്രധാനമന്ത്രി ശ്രദ്ധാഞ്ജലി  അർപ്പിച്ചു

കൊളോണിയലിസത്തിനെതിരായ പോരാട്ടം ശക്തിപ്പെടുത്തുന്നതിൽ നിർണായക പങ്കുവഹിച്ച ക്വിറ്റ് ഇന്ത്യ സമരത്തിൽ പങ്കെടുത്ത എല്ലാവർക്കും പ്രധാനമന്ത്രി ശ്രീ നരേന്ദ്ര മോദി ശ്രദ്ധാഞ്ജലി അർപ്പിച്ചു. ഒരു ട്വീറ്റിൽ പ്രധാനമന്ത്രി പറഞ്ഞു : "കൊളോണിയലിസത്തിനെതിരായ പോരാട്ടം ശക്തിപ്പെടുത്തുന്നതിൽ നിർണായക പങ്കുവഹിച്ച ക്വിറ്റ് ഇന്ത്യ പ്രസ്ഥാനത്തിൽ പങ്കെടുത്ത മഹാന്മാർക്ക് ആദരാഞ്ജലികൾ. മഹാത്മാഗാന്ധിയുടെ പ്രചോദനത്താൽ, ക്വിറ്റ് ഇന്ത്യ പ്രസ്ഥാനത്തിന്റെ ആത്മാവ് ഇന്ത്യയിലുടനീളം പ്രതിധ്വനിക്കുകയും നമ്മുടെ രാജ്യത്തെ യുവജനങ്ങൾക്ക് ഊർജ്ജം പകരുകയും ചെയ്തു."
മുൻ കെനിയൻ  പ്രധാനമന്ത്രി റെയ്‌ല അമോലോ ഒഡിംഗ പ്രധാനമന്ത്രി നരേന്ദ്ര മോദിയെ സന്ദർശിച്ചു

സ്വകാര്യ സന്ദർശനത്തിനായി ഇന്ത്യയിൽ എത്തിയ റെയ്‌ല അമോലോ ഒഡിംഗ കെനിയയിലെ മുൻ പ്രധാനമന്ത്രി റെയ്‌ല അമോലോ ഒഡിംഗ ന്യൂ ഡൽഹിയിൽ ഇന്ന് പ്രധാനമന്ത്രി ശ്രീ നരേന്ദ്ര മോദിയെ സന്ദർശിച്ചു. പതിറ്റാണ്ടുകൾ പഴക്കമുള്ള സൗഹൃദപരമായ വ്യക്തിബന്ധങ്ങൾ ഇരു നേതാക്കളും പങ്കുവച്ചു. ഏകദേശം മൂന്നര വർഷത്തിന് ശേഷം ഒഡിംഗയെ കാണാൻ സാധിച്ചതിൽ പ്രധാനമന്ത്രി മോദി സന്തോഷം പ്രകടിപ്പിച്ചു. 2008 മുതൽ ഇന്ത്യയിലും കെനിയയിലും ഒഡിംഗയുമായുള്ള തന്റെ ഒന്നിലധികം ആശയവിനിമയങ്ങളും 2009 ലും 2012 ലും വൈബ്രന്റ് ഗുജറാത്ത് ഉച്ചകോടിക്ക് അദ്ദേഹം നൽകിയ പിന്തുണയും പ്രധാനമന്ത്രി അനുസ്മരിച്ചു. ഇരു നേതാക്കളും പരസ്പര താൽപ്പര്യമുള്ള മറ്റ് വിഷയങ്ങളും ചർച്ച ചെയ്തു. ഇന്ത്യ-കെനിയ ബന്ധം കൂടുതൽ ശക്തിപ്പെടുത്തുന്നതിനുള്ള പ്രതിബദ്ധത പ്രധാനമന്ത്രി വ്യക്തമാക്കി ഒഡിംഗയുടെ നല്ല ആരോഗ്യത്തിനും ഭാവി ശ്രമങ്ങൾക്കും പ്രധാനമന്ത്രി മോദി ആശംസകൾ അറിയിച്ചു.
വിദേശ ഇന്ത്യക്കാരുടെ ഇന്ത്യാ വികസന ഫൗണ്ടേഷന്‍ അടച്ചുപൂട്ടുന്നതിനു മന്ത്രിസഭ അംഗീകാരം നല്‍കി

ശുചിയായ ഗംഗയ്ക്കായുള്ള ദേശീയ ദൗത്യം, സ്വച്ഛ് ഭാരത് ദൗത്യം തുടങ്ങിയ ഇന്ത്യാ ഗവണ്‍മെന്റിന്റെ മുന്‍നിര പദ്ധതികളില്‍ വിദേശ ഇന്ത്യക്കാരുടെ പങ്കാളിത്തം ഉറപ്പാക്കുന്നതിനായി വിദേശ ഇന്ത്യക്കാര്‍ക്കായുള്ള ഇന്ത്യ വികസന ഫൗണ്ടേഷന്‍ (ഐ.ഡി.എഫ്.-ഒ.ഐ.) അടച്ചുപൂട്ടുന്നതിനു പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്രമന്ത്രിസഭാ യോഗം അംഗീകാരം നല്‍കി. പശ്ചാത്തലം: എ. മാനവികതയുടെ ഭാഗമായി ഇന്ത്യയിലെ സാമൂഹ്യ, വികസന പദ്ധതികളുമായി സഹകരിക്കുന്നതിന് വിദേശ ഇന്ത്യക്കാര്‍ക്ക് അവസരമൊരുക്കുന്നതിനായി മന്ത്രിസഭയുടെ അംഗീകാരത്തോടെ 2008ല്‍ ഇന്ത്യാ ഗവണ്‍മെന്റ് രൂപീകരിച്ച സ്വതന്ത്രവും ലാഭേച്ഛയില്ലാത്തതുമായ ട്രസ്റ്റാണ് ഐ.ഡി.എഫ്.-ഒ.ഐ. ബി. 2008 ഡിസംബറിനും 2015 മാര്‍ച്ചിനും ഇടയില്‍ 36.80 ലക്ഷം രൂപ മാത്രമേ ഫൗണ്ടേഷന് വിദേശ ഇന്ത്യക്കാരില്‍നിന്നു സംഭാവനയായി ലഭിച്ചുള്ളൂ എന്നതിനാല്‍ 2015 ഐ.ഡി.എഫ്.-ഒ.ഐയെക്കുറിച്ചു സമഗ്ര പുനരവലോകനം നടത്തി. ഇന്ത്യാ ഗവണ്‍മെന്റിന്റെ മുന്‍നിര പദ്ധതികളായ ശുചിത്വമാര്‍ന്ന ഗംഗയ്ക്കായുള്ള ദേശീയ ദൗത്യം, സ്വച്ഛ് ഭാരത് ദൗത്യം എന്നിവയും സംസ്ഥാന ഗവണ്‍മെന്റുകള്‍ നിശ്ചയിക്കുന്ന സാമൂഹ്യ, വികസന പദ്ധതികളും ഐ.ഡി.എഫ്.-ഒ.ഐയുടെ പരിധിയില്‍ കൊണ്ടുവരാന്‍ തീരുമാനിച്ചു. സി. 2015 ഏപ്രിലിനും 2018 മാര്‍ച്ചിനും ഇടയില്‍ ട്രസ്റ്റിന് 10.16 കോടി രൂപ ലഭിച്ചെങ്കിലും മിക്ക സംഭാവനകളും ശുചിത്വമാര്‍ന്ന ഗംഗയ്ക്കായുള്ള ദേശീയ ദൗത്യം, സ്വച്ഛ് ഭാരത് ദൗത്യം എന്നിവയുമായി ബന്ധപ്പെട്ട പദ്ധതികള്‍ക്കായിരുന്നു. ബന്ധപ്പെട്ട ഭരണ ഏജന്‍സികളാണ് അവയുടെ ഭരണനിര്‍വഹണം നിര്‍വഹിക്കുന്നത്. കൂട്ടുത്തരവാദിത്തം വര്‍ധിപ്പിക്കുന്നതിനും ക്ഷമത വര്‍ധിപ്പിക്കുന്നതിനും ജോലിയുടെ ഇരട്ടിപ്പ് ഒഴിവാക്കുന്നതിനുമായി 2018 മാര്‍ച്ച് 31നു ട്രസ്റ്റ് അടച്ചുപൂട്ടാന്‍ ഐ.ഡി.എഫ്.-ഒ.ഐ. ബോര്‍ഡ് ഓഫ് ട്രസ്റ്റീസിന്റെ ഒന്‍പതാമതു യോഗം തീരുമാനിച്ചിരുന്നു.
ദേശീയ ക്യാപിറ്റല്‍ ഗുഡ്‌സ് നയം

ദേശീയ ക്യാപിറ്റല്‍ ഗുഡ്‌സ് നയത്തിന് പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം അംഗീകാരം നല്‍കി. മറ്റ് ചരക്ക് ഉല്‍പ്പാദനത്തിന് ഉപയോഗിക്കുന്ന യന്ത്ര സാമഗ്രികളാണ് ക്യാപിറ്റല്‍ ഗുഡ്‌സ് എന്നറിയപ്പെടുന്നത്. ഈ മേഖലയ്ക്കായുള്ള ആദ്യ നയരൂപീകരണമാണിത്. ക്യാപിറ്റല്‍ ഗുഡ്‌സിന്റെ ഉല്‍പ്പാദനം 2014-15-ലെ 2,30,000 കോടി രൂപയില്‍ നിന്ന് 2025 ഓടെ 7,50,000 കോടി രൂപയിലേക്ക് ഉയര്‍ത്താനും നേരിട്ടുള്ളതും പരോക്ഷമായിട്ടുള്ളതുമായ തൊഴില്‍ നിലവിലെ 8.4 ദശലക്ഷത്തില്‍ നിന്ന് 30 ദശലക്ഷമാക്കി ഉയര്‍ത്താനും നയം വിഭാവനം ചെയ്യുന്നു. ഉല്‍പ്പാദനത്തിന്റെ നിലവിലുള്ള 27 ശതമാനത്തില്‍ നിന്ന് 40 ശതമാനമാക്കി കയറ്റുമതി വര്‍ദ്ധിപ്പിക്കാന്‍ നയം ലക്ഷ്യമിടുന്നു. ഇന്ത്യയെ ക്യാപിറ്റല്‍ ഗുഡ്‌സിന്റെ ലോക നിലവാരത്തിലുള്ള ഹബാക്കി മാറ്റാനും ഉദ്ദേശിച്ചുള്ളതാണ് നയം.
നാഗ്പൂര്‍ മെട്രോ പ്രധാനമന്ത്രി മോദി ഫ്‌ളാഗ് ഓഫ് ചെയ്തു

നാഗ്പൂര്‍ മെട്രോയുടെ ഫ്‌ളാഗ് ഓഫ് ന്യൂഡെല്‍ഹിയില്‍നിന്നു വീഡിയോ കോണ്‍ഫറന്‍സിങ്ങിലൂടെ പ്രധാനമന്ത്രി ശ്രീ. നരേന്ദ്ര മോദി നിര്‍വഹിച്ചു. ഫലകത്തിന്റെ ഡിജിറ്റല്‍ അനാച്ഛാദനത്തിലൂടെയാണ് നാഗ്പൂര്‍ മെട്രോയുടെ 13.5 കിലോമീറ്റര്‍ വരുന്ന ഖാപ്രി-സിതാബുല്‍ദി ഭാഗം ഉദ്ഘാടനം ചെയ്യപ്പെട്ടത്. ജനക്കൂട്ടത്തെ വീഡിയോ കോണ്‍ഫറന്‍സ് വഴി അഭിസംബോധന ചെയ്യവേ, മഹാരാഷ്ട്രയിലെ രണ്ടാമത്തെ മെട്രോ യാഥാര്‍ഥ്യമാക്കിയതിന് നാഗ്പൂരിലെ ജനങ്ങളെ പ്രധാനമന്ത്രി അഭിനന്ദിച്ചു. 2014ല്‍ താനാണ് നാഗ്പൂര്‍ മെട്രോയ്ക്കു തറക്കല്ലിട്ടത് എന്നതിനാല്‍ ഈ പദ്ധതി ഉദ്ഘാടനം തന്നെ സംബന്ധിച്ചു സവിശേഷമായ നിമിഷമാണെന്ന് അദ്ദേഹം പറഞ്ഞു. മെട്രോ, നാഗ്പൂരിലെ ജനങ്ങള്‍ക്കു മെച്ചമാര്‍ന്നതും ചെലവുകുറഞ്ഞതും പരിസ്ഥിതിസൗഹൃദ പൂര്‍ണവുമായ ഗതാഗത സൗകര്യം പ്രദാനം ചെയ്യുമെന്നു പ്രധാനമന്ത്രി ചൂണ്ടിക്കാട്ടി. ഭാവികാലത്തെ ആവശ്യങ്ങള്‍ മനസ്സില്‍വെച്ചുകൊണ്ട് നാഗ്പൂരിന്റെ വികസനത്തിനായി കേന്ദ്ര, സംസ്ഥാന ഗവണ്‍മെന്റുകള്‍ തുടര്‍ച്ചയായി പ്രവര്‍ത്തിച്ചുവരികയാണെന്ന് അദ്ദേഹം വെളിപ്പെടുത്തി. നാഗ്പൂര്‍ മെട്രോ യുവാക്കള്‍ക്കു തൊഴിലവസരങ്ങള്‍ ലഭ്യമാക്കുകയും നഗരത്തിന്റെ വളര്‍ച്ച വര്‍ധിപ്പിക്കുകയും ചെയ്യുമെന്നു പ്രധാനമന്ത്രി വിശദീകരിച്ചു. രാജ്യത്താകമാനം ആധുനിക ഗതാഗത സംവിധാനം ഒരുക്കുന്നതിനുള്ള കേന്ദ്ര ഗവണ്‍മെന്റ് പദ്ധതികള്‍ ഉയര്‍ത്തിക്കാട്ടിയ അദ്ദേഹം, കഴിഞ്ഞ നാലര വര്‍ഷത്തിനിടെ 400 കിലോമീറ്റര്‍ മെട്രോ പാത പ്രവര്‍ത്തനക്ഷമമായെന്നു വ്യക്തമാക്കി. രാജ്യത്താകമാനം 800 കിലോമീറ്റര്‍ മെട്രോ പാത നിര്‍മാണത്തിലാണെന്നും പ്രധാനമന്ത്രി പറഞ്ഞു. അടുത്തിടെ പുറത്തിറക്കപ്പെട്ട ഒരു രാജ്യം-ഒരു കാര്‍ഡായ പൊതു സഞ്ചാര കാര്‍ഡിന്റെ നേട്ടങ്ങള്‍ ശ്രീ. നരേന്ദ്ര മോദി ചൂണ്ടിക്കാട്ടി. തദ്ദേശീയമായി നിര്‍മിക്കപ്പെട്ട കാര്‍ഡ്, ഡെബിറ്റ് കാര്‍ഡും സഞ്ചാര കാര്‍ഡുമായി ഉപയോഗിക്കാമെന്നും ഇത്തരം കാര്‍ഡുകള്‍ ഇന്ത്യയില്‍ത്തന്നെ നിര്‍മിക്കാവുന്ന നിലയിലേക്കു രാജ്യം വികസിച്ചുവെന്നും അദ്ദേഹം കൂട്ടിച്ചേര്‍ത്തു. ഈ സാങ്കേതിക വിദ്യ ആര്‍ജിച്ചിട്ടുള്ള രാജ്യങ്ങള്‍ വളരെ കുറവാണെന്നും പ്രധാനമന്ത്രി വെളിപ്പെടുത്തി. പ്രശ്‌നങ്ങള്‍ പരിഹരിക്കുന്നതിനു കേന്ദ്ര ഗവണ്‍മെന്റിനു സമഗ്ര സമീപനമാണ് ഉള്ളതെന്ന് അദ്ദേഹം പറഞ്ഞു. രാജ്യത്തെ എല്ലാ പൗരന്‍മാരുടെയും ജീവിതം സുഗമമാക്കുന്നതിനു ഗവണ്‍മെന്റിനുള്ള പ്രതിജ്ഞാബദ്ധത അദ്ദേഹം ആവര്‍ത്തിച്ചു.
ആഗോള  ദ്രാവക എല്‍.എന്‍.ജിയുടെ അയവുള്ള വിപണിക്കായി ജപ്പാനുമായി സഹകരണപത്രത്തിന് അനുമതി

ആഗോള ദ്രാവക എല്‍.എന്‍.ജിയുടെ അയവുള്ള വിപണിക്കായി ജപ്പാനും ഇന്ത്യയും സഹകരണപത്രത്തില്‍ ഏര്‍പ്പെടുന്നതിന് പ്രധാനമന്ത്രി ശ്രീ നരേന്ദ്ര മോദിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രിസഭായോഗം അനുമതി നല്‍കി. ഇത് ഇന്ത്യയും ജപ്പാനും തമ്മില്‍ ഊര്‍ജ്ജ രംഗത്തുള്ള ഉഭയകക്ഷി ബന്ധം പ്രോത്സാഹിപ്പിക്കും. ഇന്ത്യയിലെ വാതകവിതരണം വൈവിദ്ധ്യവല്‍ക്കരിക്കുന്നതിനും ഇത് സഹായകമാകും. ഇത് നമ്മുടെ ഊര്‍ജ്ജ സുരക്ഷ ശക്തിപ്പെടുത്തുകയും ഉപഭോക്താക്കള്‍ക്ക് മികച്ച മത്സരവില ഉറപ്പാക്കുകയും ചെയ്യും. എല്‍.എന്‍.ജി കരാറുകളില്‍ അയവുകൊണ്ടുവരുന്നതിന് ഒരു ചട്ടക്കൂട് ഈ സഹകരണപത്രം നല്‍കും. അതുപോലെ ലക്ഷ്യ നിയന്ത്ര വ്യവസ്ഥ ഇല്ലാതാക്കുകയും ദ്രവീകൃത പ്രകൃതി വാതകത്തിന്റെ യഥാര്‍ത്ഥ ആവശ്യവും വിതരണവും പ്രതിഫലിക്കുന്ന വിശ്വസനീയമായ സ്‌പോട്ട് വില സാദ്ധ്യമാകുന്നതിനുള്ള സഹകരണ സാധ്യതകള്‍ കണ്ടെത്താനും സഹകരണപത്രം വഴിയൊരുക്കും. പശ്ചാത്തലം: ലോകത്ത് ഊര്‍ജ്ജത്തിന്റെ പ്രധാന ഉപയോക്താക്കളാണ് ഇന്ത്യയും ജപ്പാനും. ലോകത്തെ ഏറ്റവും വലിയ ദ്രവീകൃത പ്രകൃതിവാതകത്തിന്റെ ഇറക്കുമതിക്കാര്‍ ജപ്പാനാണ്.ഇന്ത്യ നാലാമത്തെ ഏറ്റവും വലിയ ഇറക്കുമതിക്കാരുമാണ്. 2016ല്‍ ഇന്ത്യയും ജപ്പാനും തമ്മില്‍ ഒപ്പുവച്ച ഊര്‍ജ്ജ പങ്കാളിത്ത മുന്‍കൈയിലുടെ നല്ല രീതിയില്‍ പ്രവര്‍ത്തിക്കുന്ന ഒരു ഊര്‍ജ്ജ വിപണിക്ക് വേണ്ടി പരിശ്രമിക്കാന്‍ തീരുമാനിച്ചിരുന്നു. അതോടൊപ്പം ലക്ഷ്യകേന്ദ്ര നിയന്ത്രണ വ്യവസ്ഥയില്‍ ഇളവുകൊണ്ടുവന്ന് ദ്രവ‌ീകൃത പ്രകൃതിവാതക വിപണിയെ സുതാര്യവും വൈവിദ്ധ്യ പൂര്‍ണ്ണവുമാക്കുമെന്നും ഉറപ്പുനല്‍കിയിരുന്നു.
വിജയദശമി ദിനത്തില്‍ പ്രധാനമന്ത്രി ആന്ധ്ര പ്രദേശില്‍

ആന്ധ്ര പ്രദേശിന്റെ പുതിയ തലസ്ഥാനനഗരമായ അമരാവതിയുടെ തറക്കല്ലിടല്‍ ചടങ്ങില്‍ പ്രധാനമന്ത്രി ശ്രീ. നരേന്ദ്ര മോദി പങ്കെടുത്തു. ഈ അവസരത്തില്‍ ശിലാസ്ഥാപനഫലകവും അദ്ദേഹം അനാച്ഛാദനം ചെയ്തു. ആന്ധ്രപ്രദേശ് പുനഃസംഘടന നിയമപ്രകാരം സംസ്ഥാനത്തിന് നല്‍കിയ എല്ലാ വാഗ്ദാനങ്ങളും ഗവണ്‍മെന്റ് നിറവേറ്റുമെന്ന് പ്രധാനമന്ത്രി പറഞ്ഞു. പുതിയ തലസ്ഥാനനഗരനിര്‍മാണത്തിന് ആന്ധ്രപ്രദേശ് മുഖ്യമന്ത്രി ശ്രീ. ചന്ദ്രബാബുനായിഡു കാട്ടുന്ന അത്യാവേശവും ഈ ഉദ്യമത്തിന് ലോകത്ത് ലഭ്യമായ ഏറ്റവും മികച്ച നിര്‍മാണരീതികള്‍ പ്രയോജനപ്പെടുത്തുന്നതിനുള്ള താല്‍പര്യത്തെയും പ്രധാനമന്ത്രി അഭിനന്ദിച്ചു. നഗരവത്ക്കരണത്തെ ഒരു വെല്ലുവിളിയായല്ല, അവസരമായാണ് കാണേണ്ടതെന്ന് പ്രധാനമന്ത്രി പറഞ്ഞു. ലോകമെമ്പാടുമുള്ള നഗരങ്ങള്‍ക്ക് അമരാവതി ഒരു മാതൃകയായിത്തീരുമെന്ന് പ്രധാനമന്ത്രി പ്രത്യാശ പ്രകടിപ്പിച്ചു. തെലങ്കാന മുഖ്യമന്ത്രി ശ്രീ. ചന്ദ്രശേഖര്‍ റാവുവിനെ ചടങ്ങിലേക്ക് പ്രത്യേകമായി ക്ഷണിച്ചതിലും അദ്ദേഹം ചടങ്ങില്‍ പങ്കെടുത്തതിലും പ്രധാനമന്ത്രി സന്തോഷം പ്രകടിപ്പിച്ചു. ആന്ധ്രപ്രദേശിലെയും തെലങ്കാനയിലെയും ജനങ്ങള്‍ക്ക് തെലുങ്ക് ഭാഷയാണ് അവരുടെ ആത്മാവെന്ന് പറഞ്ഞ പ്രധാനമന്ത്രി രണ്ട് സംസ്ഥാനങ്ങളും വേഗത്തില്‍ പുരോഗതി കൈവരിക്കുമെന്ന് പ്രതീക്ഷ പ്രകടിപ്പിച്ചു. ആന്ധ പ്രദേശിലെ മാനവവിഭവശേഷി വികസനത്തിന് കേന്ദ്ര, സംസ്ഥാന ഗവണ്‍മെന്റുകള്‍ സംയുക്തമായി നടത്തുന്ന ശ്രമങ്ങളെക്കുറിച്ച പ്രധാനമന്ത്രി പറഞ്ഞു. സ്റ്റാര്‍ട്ട് അപ്പുകളുടെ കാര്യത്തില്‍ മുന്‍നിരയിലെത്താന്‍ സംസ്ഥാനത്തിനാവുമെന്ന് പ്രധാനമന്ത്രി പ്രതീക്ഷ പ്രകടിപ്പിച്ചു. ചടങ്ങിന് സാക്ഷിയാവാനെത്തിയ ജനങ്ങളെപ്പോലെ താനും ജലവും മണ്ണുമായാണ് ചടങ്ങില്‍ പങ്കെടുക്കാനെത്തിയിരിക്കുന്നതെന്ന് പ്രധാനമന്ത്രി പറഞ്ഞു. യമുനയിലെ ജലവും പാര്‍ലമെന്റ് പരിസരത്തുനിന്നുള്ള മണ്ണുമായാണ് താന്‍ ചടങ്ങിനെത്തിയിരുക്കുന്നതെന്ന് പ്രധാനമന്ത്രി പറഞ്ഞു. ഒരുവിധത്തില്‍ പറഞ്ഞാല്‍ രാജ്യത്തിന്റെ തലസ്ഥാനം അമരാവതിയിലേക്ക് നീങ്ങുന്നുവെന്നത് പ്രതീതവത്കരിക്കുകയാണിതെന്ന് പ്രധാനമന്ത്രി പറഞ്ഞു. തിരുപ്പതി എയര്‍പോര്‍ട്ടിലെ ഗരുഡ ടെര്‍മിനല്‍ പ്രധാനമന്ത്രി ഉദ്ഘാടനം ചെയ്തു. മികച്ച അടിസ്ഥാനസൗകര്യങ്ങളും മറ്റ് സംവിധാനങ്ങളുമൊരുക്കി ടൂറിസം മേഖലക്ക് ശക്തിപകരാന്‍ കേന്ദ്ര ഗവണ്‍മെന്റ് ശ്രമിച്ചുകൊണ്ടിരിക്കുകയാണെന്ന പ്രധാനമന്ത്രി പറഞ്ഞു. തിരുപ്പതിയിലെ തിരുമല ക്ഷേത്രത്തില്‍ പ്രധാനമന്ത്രി പ്രാര്‍ത്ഥിച്ചു. രാജ്യത്ത് സമാധാനം, ഐക്യം, സാഹോദര്യം, എന്നിവയുണ്ടാകട്ടെ. സാധാരണക്കാരന്റെ ജീവിതത്തില്‍ സന്തോഷവും പുരോഗതിയും നല്‍കി ഭഗവാന്‍ ബാലാജി രാജ്യത്തെ അനുഗ്രഹിക്കട്ടെ.
ലാവോസിലെ വിയെന്‍റിയാനില്‍ പതിനാലാമത് ആസിയാന്‍ -ഇന്ത്യ ഉച്ചകോടിയിലും തെക്കനേഷ്യ ഉച്ചകോടിയിലും പ്രധാനമന്ത്രി പങ്കെടുക്കും.

ലാവോസിന്‍റെ തലസ്ഥാനമായ വിയെന്‍റിയാനില്‍ 2016 സെപ്റ്റംബര്‍ 7, 8 തീയതികളില്‍ നടക്കുന്ന പതിനാലാമത് ആസിയാന്‍ -ഇന്ത്യ ഉച്ചകോടിയിലും തെക്കനേഷ്യ ഉച്ചകോടിയിലും പ്രധാനമന്ത്രി ശ്രീ. നരേന്ദ്ര മോദി പങ്കെടുക്കും. തന്‍റെ ഫെയ്സ്ബുക്ക് അക്കൌണ്ടിലെ ഒരു പോസ്റ്റില്‍ പ്രധാനമന്ത്രി പറഞ്ഞു: ” പതിനാലാമത് ആസിയാന്‍ -ഇന്ത്യ ഉച്ചകോടിയിലും തെക്കനേഷ്യ ഉച്ചകോടിയിലും പങ്കെടുക്കുന്നതിനായി ഞാന്‍ 2016 സെപ്റ്റംബര്‍ 7 ഉം 8 ഉം ലാവോസിലെ വിയെന്‍റിയാന്‍ സന്ദര്‍ശിക്കും. ഇത് മൂന്നാം തവണയാണ് ഈ ഉച്ചകോടികളില്‍ ഞാന്‍ പങ്കെടുക്കുന്നത്. നമ്മുടെ വടക്ക് കിഴക്കന്‍ മേഖലയുടെ സാമ്പത്തിക പുരോഗതിക്ക് ഏറെ പ്രധാനപ്പെട്ട നമ്മുടെ ആക്ട് ഈസ്റ്റ് നയത്തിലെ ഒരു മുഖ്യപങ്കാളിയാണ് ആസിയാന്‍. നമ്മുടെ സുരക്ഷാ താല്‍പര്യങ്ങള്‍ സംരക്ഷിക്കുന്നതിനും പരിപോഷിപ്പിക്കുന്നതിനും, മേഖലയിലെ പരമ്പരാഗതവും അല്ലാത്തതുമായ സുരക്ഷാ വെല്ലുവിളികള്‍ നേരിടുന്നതിനും ആസിയാനുമായുള്ള നമ്മുടെ തന്ത്രപരമായ പങ്കാളിത്തം വളരെ പ്രധാനപ്പെട്ടതാണ്. ഏഷ്യാ പസഫിക് മേഖലയിലെ വെല്ലുവിളികളെയും അവസരങ്ങളെയും കുറിച്ച് ചര്‍ച്ചകള്‍ക്കുള്ള ഒരു പ്രധാന വേദിയാണ് തെക്കനേഷ്യ ഉച്ചകോടി. തെക്കു കിഴക്കന്‍ ഏഷ്യയിലെ രാജ്യങ്ങളുമായുള്ള നമ്മുടെ ബന്ധങ്ങള്‍ ശരിക്കും ചരിത്രപരമാണ്. നമ്മുടെ ബന്ധങ്ങളെയും സമീപനത്തെയും ബന്ധപ്പെടല്‍ എന്ന ഒറ്റവാക്കില്‍ ചുരുക്കിപറയാം. പരസ്പര ബന്ധിതമായ ആധുനിക ലോകത്തിന്‍റെ സാധ്യതകള്‍ നമ്മുടെ ജനങ്ങള്‍ക്ക് ഒരുപോലെ ഗുണകരമായ വിധത്തില്‍ പരമാവധി പ്രയോജനപ്പെടുത്തുന്നതിനും, ജനങ്ങള്‍ തമ്മിലും സ്ഥാപനങ്ങള്‍ തമ്മിലുമുള്ള ബന്ധങ്ങള്‍ കൂടുതല്‍ ശക്തിപ്പെടുത്തുന്നതിനും നാം തമ്മിലുള്ള ഭൗതീകവും ഡിജിറ്റല്‍ രൂപത്തിലുള്ളവയുമായ ബന്ധങ്ങള്‍ വര്‍ദ്ധിപ്പിക്കാന്‍ ഞങ്ങള്‍ ആഗ്രഹിക്കുന്നു. സന്ദര്‍ശന വേളയില്‍, ഉച്ചകോടിയില്‍ പങ്കെടുക്കുന്ന രാഷ്ട്രതലവന്‍മാരുമായി ഉഭയകക്ഷി താല്‍പര്യങ്ങളും ആശങ്കകളുമുള്ള വിഷയങ്ങള്‍ ചര്‍ച്ച ചെയ്യാനും എനിക്ക് അവസരമുണ്ടാകും”.
നാഷണല്‍ സ്‌കില്‍ ഡെവലപ്‌മെന്റ് മിഷന്‍ ഗവേണിങ് കൗണ്സിനലിന്റെ പ്രഥമ യോഗം പ്രധാനമന്ത്രിയുടെ അധ്യക്ഷതയില്‍ നടന്നു

നാഷണല്‍ സ്‌കില്‍ ഡെവലപ്‌മെന്റ് മിഷന്‍ ഗവേണിങ് കൗണ്‍സിലിന്റെ പ്രഥമ യോഗം പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ 2016 ജൂണ്‍ രണ്ടിനു നടന്നു. സ്‌കൂള്‍കുട്ടികള്‍ക്കും രക്ഷിതാക്കള്‍ക്കും തൊഴില്‍രംഗത്തെ പുതുസാധ്യതകള്‍ തിരിച്ചറിയുന്നതിനായി സ്‌കില്‍ മാപ്പിങ് ശരിയാംവിധം നടത്തി ഏതൊക്കെ മേഖലകളിലാണു നൈപുണ്യം ആവശ്യമായുള്ളതെന്നു പഠനവിധേയമാക്കണമെന്നു പ്രധാനമന്ത്രി ചൂണ്ടിക്കാട്ടി. ഇതുപോലെ തന്നെ, ആഗോളതലത്തില്‍ നൈപുണ്യം നേടിയ മനുഷ്യവിഭവശേഷി ആവശ്യമായത് എവിടെയൊക്കെയെന്നു മനസ്സിലാക്കിയാല്‍ ഭാരതത്തിനു ലോകത്തിനാകെ മനുഷ്യവിഭവശേഷി ലഭ്യാക്കാന്‍ സാധിക്കുമെന്നും അദ്ദേഹം പറഞ്ഞു. സുരക്ഷാ മാനദണ്ഡങ്ങള്‍ പാലിക്കുന്നതും സോഫ്റ്റ് സ്‌കില്‍ പരിശീലനവും നൈപുണ്യവികസനത്തിന്റെ ഭാഗമായി കാണേണ്ടതിന്റെ പ്രാധാന്യവും പ്രധാനമന്ത്രി ഉയര്‍ത്തിക്കാട്ടി. മഹാരാഷ്ട്ര, അരുണാചല്‍ പ്രദേശ്, ജമ്മു-കശ്മീര്‍ സംസ്ഥാന മുഖ്യമന്ത്രിമാരും സ്‌കില്‍ ഡെവലപ്‌മെന്റ്, ഓണ്‍ട്രപ്രന്വര്‍ഷിപ് വകുപ്പുകളുടെ സ്വതന്ത്ര ചുമതലയുള്ള കേന്ദ്ര സഹമന്ത്രി ശ്രീ. രാജീവ് പ്രതാപ് റൂഡി, കേന്ദ്ര ഹ്യൂമന്‍ റിസോഴ്‌സ് വകുപ്പു മന്ത്രി ശ്രീ. സ്മൃതി സുബിന്‍ ഇറാനി, കേന്ദ്ര മൈക്രോ, സ്‌മോള്‍ ആന്‍ഡ് മീഡിയം എന്റര്‍പ്രൈസസ് വകുപ്പ് മന്ത്രി ശ്രീ. കല്‍രാജ് മിശ്ര, കമ്മ്യൂണിക്കേഷന്‍ ആന്‍ഡ് ഇന്‍ഫര്‍മേഷന്‍ ടെക്‌നോളജി വകുപ്പു മന്ത്രി ശ്രീ. രവിശങ്കര്‍ പ്രസാദ് എന്നിവരും പങ്കെടുത്തു. മുതിര്‍ന്ന ഉദ്യോഗസ്ഥരും ടാറ്റാ ഗ്രൂപ്പ് ചെയര്‍മാന്‍ ശ്രീ. സൈറസ് പി. മിസ്ട്രി, ഫ്‌ളിപ്കാര്‍ട്ട് സ്ഥാപകനും സി.ഇ.ഒയുമായ ശ്രീ. സച്ചിന്‍ ബന്‍സാല്‍, ടീം ലീസസ് സെര്‍വീസസ് സ്ഥാപകനും ചെയര്‍മാനുമായ ശ്രീ. മനീഷ് സബര്‍വാള്‍ തുടങ്ങിയ വ്യവസായ പ്രമുഖരും ഗവേണിങ് കൗണ്‍സില്‍ യോഗത്തില്‍ സംബന്ധിച്ചു. യോഗത്തില്‍ കൈക്കൊണ്ട പ്രധാന തീരുമാനങ്ങളില്‍ ചിലത്: 2016-17ല്‍ നൈപുണ്യപരിശീലനം ലഭ്യമാക്കുന്നവരുടെ എണ്ണം ഒന്നരക്കോടിയായി ഉയര്‍ത്തും. നൈപുണ്യപരിശീലനത്തിന്റെ മികവുയര്‍ത്താന്‍ 2016 സെപ്റ്റംബറോടെ സെന്‍ട്രല്‍ ബോര്‍ഡ് ഫോര്‍ സ്‌കില്‍സ് സര്‍ട്ടിഫിക്കേഷന്‍ സ്ഥാപിക്കും. എന്‍ജിനീയറിങ് കോളജുകളിലെ സംവിധാനങ്ങള്‍ നൈപൂണ്യവികസന പരീശീലനത്തിന് ഉപയോഗപ്പെടുത്തും. ലാഭത്തില്‍ പ്രവര്‍ത്തിക്കുന്ന പൊതുമേഖലാ സ്ഥാപനങ്ങളില്‍ ആകെ മനുഷ്യവിഭവശേഷിയുടെ പത്തു ശതമാനമെന്ന നിരക്കില്‍ അപ്രന്റീസ്ഷിപ് അനുവദിക്കുന്നതു നിര്‍ബന്ധമാക്കും. സ്വകാര്യ കോര്‍പറേറ്റ് സ്ഥാപകങ്ങള്‍ക്കും ഇതു ബാധകമാക്കും. യുവാക്കള്‍ക്കു സൗജന്യമായി നൈപുണ്യ പരിശീലനം നല്‍കുന്നതിനായി ഈ വര്‍ഷം 500 പ്രധാനമന്ത്രി കൗശല്‍ കേന്ദ്രങ്ങള്‍ തുറക്കും. കുടിയേറ്റ മേഖലകളില്‍ ഈ വര്‍ഷം 50 ഓവര്‍സീസ് എംപ്ലോയ്‌മെന്റ് സ്‌കില്‍ ട്രെയിനിങ് സെന്ററുകള്‍ തുറക്കും. യുവാക്കളില്‍ നൈപുണ്യവികസത്തെക്കുറിച്ചുള്ള താല്‍പര്യം വളര്‍ത്താന്‍ ഐ.ടി.ഐകളും സെന്‍ട്രല്‍ ട്രെയിനിങ് ഇന്‍സ്റ്റിറ്റ്യൂട്ടുകളും പി.എം.കെ.വി.വൈ. ട്രെയിനിങ് സെന്ററുകളും ടൂള്‍ റൂമുകളുമൊക്കെ കേന്ദ്രീകരിച്ച് 500 റോസ്ഗര്‍ ഉത്സവങ്ങള്‍ നടത്തും. 2016-17 മുതല്‍ ഓരോ വര്‍ഷവും ‘ഇന്‍ഡ്യ സ്‌കില്‍സ്’ എന്ന പേരില്‍ ദേശീയ നൈപുണ്യ മല്‍സരം സംഘടിപ്പിക്കും. യുവാക്കളുടെ നൈപുണ്യശേഷിക്കുള്ള അംഗീകാരമെന്ന നിലയ്ക്കാണിത്. ഐ.ടി.ഐ. കോഴ്‌സ് പൂര്‍ത്തിയാക്കുന്നവര്‍ക്കുള്ള അംഗീകാരമെന്ന നിലയില്‍ ഈ വര്‍ഷം ദേശീയ ബിരുദദാനച്ചടങ്ങു സംഘടിപ്പിക്കും. ഒരു വര്‍ഷത്തിനകം ഐ.ടി.ഐ. സീറ്റുകളുടെ എണ്ണം നിലവിലുള്ള 18.5 ലക്ഷത്തില്‍നിന്ന് 25 ലക്ഷമായി ഉയര്‍ത്തും. 500 പുതിയ ഐ.ടി.ഐകള്‍ സ്ഥാപിക്കുകയും ചെയ്യും. വിവിധ പദ്ധതികളില്‍ പെടുത്തി അനൗദ്യോഗിക അപ്രന്റീസ്ഷിപ്പുകളിലൂടെ പരമ്പരാഗത തൊഴില്‍നൈപുണ്യം പരിപോഷിപ്പിക്കുകയും പ്രോല്‍സാഹിപ്പിക്കുകയും ചെയ്യും.
പുനരുപയോഗിക്കാവുന്ന ഊര്‍ജമേഖലയില്‍ ഇന്ത്യ-സ്‌പെയിന്‍ സഹകരണത്തിനായുള്ള ധാരണാപത്രത്തെക്കുറിച്ചു മന്ത്രിസഭ മുമ്പാകെ വിശദീകരിക്കപ്പെട്ടു

പുനരുപയോഗിക്കാവുന്ന ഊര്‍ജമേഖലയില്‍ ഇന്ത്യ-സ്‌പെയിന്‍ സഹകരണത്തിനായി ഇന്ത്യയും സ്‌പെയിനുമായി ഒപ്പുവെച്ച ധാരണാപത്രത്തെക്കുറിച്ചു പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം മുമ്പാകെ വിശദീകരിക്കപ്പെട്ടു. 2017 മെയ് 30നു സ്‌പെയിനില്‍വെച്ചാണു ധാരണാപത്രം ഒപ്പുവെക്കപ്പെട്ടത്. വൈദഗ്ധ്യം കൈമാറുകയും അറിവ് പങ്കുവെക്കുകയും വഴി ഇരു രാജ്യങ്ങളും തമ്മിലുള്ള ഉഭയകക്ഷി സഹകരണത്തെ ശക്തിപ്പെടുത്താന്‍ ധാരണാപത്രം സഹായിക്കും. പര്‌സപര നേട്ടത്തിന്റെയും തുല്യതയുടെയും പരസ്പര വിനിമയത്തിന്റെയും അടിസ്ഥാനത്തില്‍ പുതിയതും പുനരുപയോഗിക്കാവുന്നതുമായ ഊര്‍ജ കാര്യങ്ങളില്‍ സാങ്കേതിക ഉഭയകക്ഷി സഹകരണം പ്രോത്സാഹിപ്പിക്കുന്നതിനായി സഹകരണാടിസ്ഥാനത്തിലുള്ള സ്ഥാപനപരമായ ബന്ധത്തിന് അടിസ്ഥാനമുണ്ടാക്കാന്‍ ഇരു രാജ്യങ്ങളും ലക്ഷ്യംവെക്കുന്നു. സഹകരിക്കാവുന്ന മേഖലകളിലെ പ്രവര്‍ത്തനങ്ങള്‍ സംബന്ധിച്ചു പുനരവലോകനം നടത്താനും നിരീക്ഷണം നടത്താനും ചര്‍ച്ചകള്‍ സംഘടിപ്പിക്കാനുമായി സംയുക്ത പ്രവര്‍ത്തക സമിതി രൂപീകരിക്കാന്‍ ധാരണാപത്രത്തിലൂടെ ഉദ്ദേശിക്കുന്നു.
ഹോങ്ക് കോങ് സ്‌പെഷ്യല്‍ അഡ്മിനിട്രേറ്റീവ് റീജിയന്‍ സിഇഒ പ്രധാനമന്ത്രിയെ സന്ദര്‍ശിച്ചു.

ഹോങ്ക് കോങ് പ്രത്യേക ഭരണമേഖല (എസ്.എ.ആര്‍) യുടെ ചീഫ് എക്‌സിക്യൂട്ടീവ് ഓഫീസര്‍ ശ്രീ. സി.വൈ.ല്യുംഗ ന്യൂഡല്‍ഹിയില്‍ ഇന്ന് പ്രധാനമന്ത്രിയെ ശ്രീ.നരേന്ദ്ര മോദിയെ സന്ദര്‍ശിച്ചു. ഇന്ത്യയിലേയ്ക്കുള്ള ആദ്യ സന്ദര്‍ശനത്തിന് പ്രധാനമന്ത്രി ശ്രീ. ല്യുംഗിനെ സ്വാഗതം ചെയ്തു. ഇന്ത്യയും ഹോങ്ക് കോങും തമ്മില്‍ കൂടുതല്‍ വര്‍ദ്ധിച്ച വ്യാപാരത്തിനും നിക്ഷേപത്തിനും വിനോദ സഞ്ചാര ബന്ധത്തിനും ഈ സന്ദര്‍ശനം വഴിയൊരുക്കുമെന്നും പ്രധാനമന്ത്രി പ്രത്യാശ പ്രകടിപ്പിച്ചു. ഹോങ്ക് കോങ് ആസ്ഥാനമായുള്ള കമ്പനികള്‍ക്ക് ഇന്ത്യയോടുള്ള പ്രത്യേക താല്‍പര്യത്തെ കുറിച്ച് ശ്രീ.ല്യുംഗ് പ്രധാനമന്ത്രിയെ ധരിപ്പിച്ചു. ഇരു രാജ്യങ്ങള്‍ക്കിടയില്‍ സാമ്പത്തിക സേവനമേഖലകളിലുള്‍പ്പെടെ ഉഭയകക്ഷി സാമ്പത്തിക സഹകരണവും വിദ്യാഭ്യാസ മേഖലയിലെ സഹകരണവും വര്‍ദ്ധിപ്പിക്കാന്‍ പ്രധാനമന്ത്രിയും ശ്രീ. ല്യുംഗും തമ്മില്‍ ധാരണയായി.
ജാർഖണ്ഡിലെ ലത്തേഹാർ ദുരന്തത്തിൽ പ്രധാനമന്ത്രി അനുശോചിച്ചു

പ്രധാനമന്ത്രി ശ്രീ നരേന്ദ്ര മോദി ജാർഖണ്ഡിലെ ലത്തേഹാർ ജില്ലയിൽ മുങ്ങി മരണത്തിൽ അതീവ ദുഖം രേഖപ്പെടുത്തി പ്രധാനമന്ത്രി ഓഫീസ് ട്വീറ്റ് ചെയ്തു; “ജാർഖണ്ഡിലെ ലത്തേഹാർ ജില്ലയിൽ മുങ്ങി യുവാക്കളുടെ ജീവൻ നഷ്ടപ്പെട്ടതിൽ ഞെട്ടിപ്പോയി. ദു ഖത്തിന്റെ ഈ മണിക്കൂറിൽ, ദുരിതമനുഭവിക്കുന്ന കുടുംബങ്ങൾക്ക് അനുശോചനം: പ്രധാനമന്ത്രി നരേന്ദ്രമോദി”
ശ്രീ. അടല്‍ ബിഹാരി വാജ്‌പേയിക്കു പ്രധാനമന്ത്രിയുടെ പിറന്നാള്‍ ആശംസകള്‍

ശ്രീ. അടല്‍ ബിഹാരി വാജ്‌പേയിക്കു പ്രധാനമന്ത്രി ശ്രീ. നരേന്ദ്ര മോദി പിറന്നാള്‍ ആശംസകള്‍ നേര്‍ന്നു. ‘നമുക്ക് ഏറ്റവും പ്രിയപ്പെട്ടവനും ഏറെപ്പേരുടെ ബഹുമാനത്തിനു പാത്രവുമായ അടല്‍ ജിക്ക് സന്തോഷകരമായ പിറന്നാള്‍ ആശംസകള്‍ നേരുന്നു. അദ്ദേഹത്തിന് ആരോഗ്യവും ആയുസ്സും ലഭിക്കാന്‍ ഞാന്‍ പ്രാര്‍ഥിക്കുന്നു. അടല്‍ ജിയുടെ മാതൃകാപരമായ സേവനവും നേതൃത്വവും ഇന്ത്യയുടെ വളര്‍ച്ചയുടെ പാതയില്‍ ഏറെ ഗുണം ചെയ്തിട്ടുണ്ട്. ഉന്നതമായ വ്യക്തിത്വം അദ്ദേഹത്തെ പ്രിയങ്കരനാക്കി മാറ്റുന്നു’, പ്രധാനമന്ത്രി പറഞ്ഞു.
ഭഗത് സിംഗ്, രാജ്ഗുരു, സുഖ്‌ദേവ് എന്നിവരുടെ രക്തസാക്ഷി ദിനത്തില്‍ പ്രധാനമന്ത്രിയുടെ ശ്രദ്ധാജ്ഞലി

ഭഗത് സിംഗ്, രാജ്ഗുരു, സുഖ്‌ദേവ് എന്നിവര്‍ക്ക് അവരുടെ രക്തസാക്ഷി ദിനത്തില്‍ പ്രധാനമന്ത്രി ശ്രീ. നരേന്ദ്ര മോദി ശ്രദ്ധാജ്ഞലി അര്‍പ്പിച്ചു. ”ഭഗത് സിംഗ്, രാജ്ഗുരു, സുഖ്‌ദേവ് എന്നിവരെ അവരുടെ രക്തസാക്ഷി ദിനത്തില്‍ ഓര്‍മ്മിക്കുന്നു. അവരുടെ വിപദിധൈര്യത്തെയും, ത്യാഗത്തെയും ഇന്ത്യ ഒരിക്കലും മറക്കില്ല”, പ്രധാനമന്ത്രി പറഞ്ഞു.
ലോക പരിസ്ഥിതി ദിനത്തില്‍ പ്രധാനമന്ത്രിയുടെ ആശംസ

പ്രധാനമന്ത്രി ശ്രീ. നരേന്ദ്ര മോദി ലോക പരിസ്ഥിതി ദിനത്തില്‍ ജനങ്ങള്‍ക്ക് ആശംസകള്‍ നേര്‍ന്നു. ‘ലോക പരിസ്ഥിതി ദിനത്തില്‍ ആശംസകള്‍. നമ്മുടെ ഭാവി തലമുറകള്‍ ശുദ്ധവും, ഹരിതാഭവുമായ ഭൂമിയില്‍ പ്രകൃതിയുമായി പൊരുത്തപ്പെട്ട് ജീവിക്കുന്നുവെന്ന് നമുക്കൊരുമിച്ച് ഉറപ്പ് വരുത്താം’, പ്രധാനമന്ത്രി പറഞ്ഞു.
ഇന്ത്യ-ഇറ്റലി വെര്‍ച്വല്‍ ഉഭയകക്ഷി ഉച്ചകോടിയില്‍ പ്രധാനമന്ത്രി നടത്തിയ പ്രസംഗം

ശ്രേഷ്ഠരേ നമസ്‌കാരം, നിങ്ങളുടെ ആമുഖ പരാമര്‍ശങ്ങള്‍ക്ക് നന്ദി! നിങ്ങള്‍ പറഞ്ഞതുപോലെ, കൊവിഡ്19 കാരണം മെയ് മാസത്തില്‍ എനിക്ക് ഇറ്റലി സന്ദര്‍ശനം മാറ്റിവയ്ക്കേണ്ടി വന്നു. ഇന്ന് നമുക്ക് വെര്‍ച്വല്‍ മീഡിയത്തിലൂടെ കണ്ടുമുട്ടാന്‍ കഴിയുന്നതു നല്ല കാര്യമാണ്. ഒന്നാമതായി, ഇറ്റലിയില്‍ കൊറോണ വൈറസ് മൂലമുണ്ടായ നാശനഷ്ടങ്ങളെക്കുറിച്ച് ഞാനും ഇന്ത്യയിലെ എല്ലാ പൗരന്മാരും അനുഭാവമുള്ളവരാണ്. ലോകത്തിലെ മറ്റ് രാജ്യങ്ങള്‍ കൊറോണ വൈറസിനെ മനസിലാക്കാന്‍ ശ്രമിക്കുമ്പോള്‍, നിങ്ങള്‍ ഈ വിപത്തിനെ നേരിടുകയായിരുന്നു. പൂര്‍ണ്ണ വിജയത്തോടെ നിങ്ങള്‍ വളരെ ബുദ്ധിമുട്ടുള്ള ഒരു സാഹചര്യം വേഗത്തില്‍ നിയന്ത്രിക്കുകയും രാജ്യം മുഴുവന്‍ സംഘടിതമായി അതു നിര്‍വഹിക്കുകയും ചെയ്തു. പകര്‍ച്ചവ്യാധിയുടെ ആദ്യ മാസങ്ങളില്‍ ഇറ്റലിയുടെ വിജയം ഞങ്ങള്‍ക്കെല്ലാം പ്രചോദനമായി. നിങ്ങളുടെ അനുഭവങ്ങള്‍ ഞങ്ങളെ എല്ലാവരെയും നയിച്ചു. ശ്രേഷ്ഠരേ, ഇന്ത്യയും ഇറ്റലിയും തമ്മിലുള്ള ബന്ധം കൂടുതല്‍ വിശാലമാക്കാനും ആഴമേറിയതാക്കാനും നിങ്ങളെപ്പോലെ ഞാനും പ്രതിജ്ഞാബദ്ധനാണ്. 2018 ലെ ടെക് ഉച്ചകോടിക്കായുള്ള നിങ്ങളുടെ ഇന്ത്യ സന്ദര്‍ശനവും ഞങ്ങളുടെ മീറ്റിംഗും നിരവധി വശങ്ങളെ സ്പര്‍ശിച്ചു, കൂടാതെ ഇന്ത്യയിലെ ജനങ്ങളും ഇറ്റലിയോട് ഒരു പുതിയ അന്വേഷണാത്മകത വളര്‍ത്തി. 2018ലെ നമ്മുടെ സംഭാഷണത്തിനുശേഷം പരസ്പര വിനിമയത്തില്‍ വളരെയധികം ആക്കം ഉണ്ടായി എന്നത് സന്തോഷകരമായ കാര്യമാണ്. ഇറ്റാലിയന്‍ പാര്‍ലമെന്റ് കഴിഞ്ഞ വര്‍ഷം ഇന്ത്യ-ഇറ്റലി ഫ്രണ്ട്ഷിപ്പ് ഗ്രൂപ്പ് രൂപീകരിച്ചുവെന്നറിഞ്ഞതില്‍ സന്തോഷമുണ്ട്. കൊവിഡ് സ്ഥിതി മെച്ചപ്പെട്ടുകഴിഞ്ഞാല്‍ ഇറ്റാലിയന്‍ പാര്‍ലമെന്റ് അംഗങ്ങളെ ഇന്ത്യയിലേക്ക് സ്വാഗതം ചെയ്യാന്‍ ഞങ്ങള്‍ക്ക് അവസരം ലഭിക്കുമെന്ന് ഞാന്‍ പ്രതീക്ഷിക്കുന്നു. ശ്രേഷ്ഠരേ, രണ്ടാം ലോക മഹായുദ്ധം പോലെ ചരിത്രത്തില്‍ കൊവിഡ് 19 മഹാമാരി ഒരു നീരൊഴുക്കായി തുടരുമെന്ന് വ്യക്തമാണ്. കൊറോണാനന്തര ലോകവുമായി, ഈ പുതിയ ലോകവുമായി നാമെല്ലാവരും പൊരുത്തപ്പെടണം. ഇതില്‍ നിന്ന് ഉണ്ടാകുന്ന വെല്ലുവിളികള്‍ക്കും അവസരങ്ങള്‍ക്കുമായി ഒരു പുതിയ രീതിയില്‍ തയ്യാറാകേണ്ടതുണ്ട്. നമ്മുടെ ഇന്നത്തെ ചര്‍ച്ചകള്‍ നമ്മുടെ ബന്ധങ്ങളെ കൂടുതല്‍ ശക്തിപ്പെടുത്തുമെന്നും, പരസ്പര ധാരണ വര്‍ദ്ധിപ്പിക്കുന്നതിനും സഹകരണത്തിന്റെ പുതിയ മേഖലകള്‍ തിരിച്ചറിയാന്‍ സഹായിക്കുമെന്നും എനിക്ക് ഉറപ്പുണ്ട്. നിരാകരണം: പ്രധാനമന്ത്രിയുടെ പ്രസംഗത്തിന്റെ ഏകദേശ വിവര്‍ത്തനമാണിത്. ഒറിജിനല്‍ പ്രസംഗം ഹിന്ദിയിലാണു നടത്തിയത്.
പ്രധാനമന്ത്രി പെട്രോറ്റെക് -2019 നാളെ ഉദ്‌ഘാടനം ചെയ്യും

പ്രധാനമന്ത്രി ശ്രീ. നരേന്ദ്ര മോദി നാളെ ( ഫെബ്രുവരി 11 ന് ) ഉത്തർ പ്രദേശിലെ ഗ്രെയ്റ്റർ നോയിഡയിലെ ഇന്ത്യ എക്സ്പോ സെന്ററിൽ പെട്രോറ്റെക് -2019 ന്റെ ഉദ്ഘാനം നിർവ്വഹിക്കും. ഉദ്‌ഘാടന സമ്മേളനത്തെ അദ്ദേഹം അഭിസംബോധനയും ചെയ്യും. കേന്ദ്ര പെട്രോളിയം പ്രകൃതിവാതക മന്ത്രാലയത്തിന്റെ ആഭിമുഖ്യത്തിലുള്ള പതിമൂന്നാമത് അന്താരാഷ്ട്ര എണ്ണ , വാതക സമ്മളനവും പ്രദർശനവുമാണ് രാജ്യത്തിന്റെ സുപ്രധാന ഹൈഡ്രോകാർബൺ സമ്മേളനമാണ് പെട്രോറ്റെക് -2019. 2019 ഫെബ്രുവരി 10 മുതൽ 12 വരെ സംഘടിപ്പിക്കുന്ന മൂന്ന് ദിവസത്തെ പരിപാടി രാജ്യത്തിന്റെ എണ്ണ , വാതക മേഖലയിൽ അടുത്തിടെ ഉണ്ടായിട്ടുള്ള വിപണി, നിക്ഷേപക സൗഹാർദ്ദ വികാസങ്ങൾ എടുത്തു് കാട്ടും . പങ്കാളിത്ത അരാജ്യങ്ങളിൽ നിന്നും തൊണ്ണൂറ്റിയഞ്ചിലധികം ഊർജ്ജ മന്ത്രിമാർ , ഏകദേശം 70 രാജ്യങ്ങളിൽ നിന്നുള്ള 7000 പ്രതിനിധികൾ തുടങ്ങിയവർ പെട്രോറ്റെക് -2019 ൽ പങ്കെടുക്കും. സമ്മേളനത്തോടൊപ്പം ഇന്ത്യ എക്സ്പോ മാർട്ടിൽ ഇരുപതിനായിരത്തിലധികം ചതുരശ്ര അടിയിലധികം സ്ഥലത്തു് വ്യാപിച്ചു കിടക്കുന്ന പ്രദർശനവും സംഘടിപ്പിച്ചിട്ടുണ്ട്. പെട്രോറ്റെക് -2019 ൽ 13 ലധികം രാജ്യങ്ങളുടെ പാവലിയനുകളും , മേക്ക് ഇൻ ഇന്ത്യ, പുനരുപയോഗ ഊർജ്ജം തുടങ്ങിയ പ്രത്യേക വിഷയങ്ങളിൽ നാൽപ്പതിലധികം രാജ്യങ്ങളിൽ നിന്ന് ഏകദേശം 750 ഓളം സ്ഥാപനങ്ങൾ അണിനിരക്കും 2016 ഡിസംബർ 5 ന് നടന്ന പെട്രോറ്റെക് -2016ന്റെ പന്ത്രണ്ടാമത് ലക്കത്തിന്റെ ഉദ്‌ഘാടനം നിർവ്വഹിച്ചതും പ്രധാനമന്ത്രിയാണ്. അന്നദ്ദേഹം പറഞ്ഞു " ഇന്ത്യയുടെ ഇന്ധന ഭാവിക്കു എന്റെ കാഴ്ചപ്പാടിൽ നാല് തൂണുകളാണ് : ഇന്ധന ലഭ്യത , ഇന്ധന കാര്യക്ഷമത , ഇന്ധന സുസ്ഥിരത , ഇന്ധന സുരക്ഷിതത്വം." ആഗോള ഹൈഡ്രോകാർബൻ കമ്പനികളെ ഇന്ത്യയിൽ നിർമ്മിക്കൂ പരിപാടിയിൽ പങ്കാളികളാകാൻ പ്രധാനമന്ത്രി ക്ഷണിക്കുകയും നമ്മുടെ മുദ്രാവാക്യം " ചുവപ്പ് നാടയിൽ നിന്ന് ചുവപ്പു പരവതാനിയിലേക്കാണെന്ന് അവർക്കു ഉറപ്പ് നൽകുകയും ചെയ്തു.
ഭൂട്ടാനില്‍ റുപേ കാര്‍ഡിന്റെ രണ്ടാംഘട്ടത്തിന്റെ സമാരംഭത്തിന് വേണ്ടി വെര്‍ച്ച്വല്‍ ചടങ്ങ്

റുപേകാര്‍ഡ് രണ്ടാം ഘട്ടത്തിന്റെ സംയുക്ത സമാരംഭം കുറിച്ചുകൊണ്ട് പ്രധാനമന്ത്രി ശ്രീ നരേന്ദ്രമോദിയും ഭൂട്ടാന്‍ പ്രധാനമന്തി ലിയോചെന്‍ ഡോ: ലോട്ടേ ഷെറിംഗും പങ്കെടുക്കുന്ന ഒരു വെര്‍ച്ച്വല്‍ ചടങ്ങ് 2020 നവംബര്‍ 20ന് നടക്കും. പ്രധാനമന്ത്രിയുടെ ഔദ്യോഗിക ഭൂട്ടാന്‍ സന്ദര്‍ശനവേളയില്‍ 2019 ഓഗസ്റ്റില്‍ ഇന്ത്യയുടേയും ഭൂട്ടാന്റേയൂം പ്രധാനമന്ത്രിമാര്‍ സംയുക്തമായാണ് പദ്ധതിയുടെ ഒന്നാം ഘട്ടത്തിന് സമാരംഭം കുറിച്ചത്. ഭൂട്ടാനില്‍ റുപേകാര്‍ഡിന്റെ ഒന്നാംഘട്ടം നടപ്പാക്കിയതിലൂടെ ഇന്ത്യയില്‍ നിന്നുള്ള സന്ദര്‍ശകര്‍ക്ക് ഭൂട്ടാനില്‍ അങ്ങോളമിങ്ങോളം എ.ടി.എമ്മുകളുമായും അതുപോലെ വാങ്ങല്‍ കേന്ദ്രങ്ങളുമായുള്ള (പോയിന്റ ഓഫ് സെയില്‍സ്, പി.ഒ.എസ്)ബന്ധപ്പെടലിന് സഹായിച്ചു. രണ്ടാംഘട്ടത്തിലൂടെ ഇപ്പോള്‍ ഭൂട്ടാനിലെ കാര്‍ഡുള്ളവര്‍ക്ക് ഇപ്പോള്‍ ഇന്ത്യയിലെ റുപേശൃംഖലയുമായി ബന്ധപ്പെടാന്‍ കഴിയും. പരസ്പര മനസിലാക്കലിന്റെയും ബഹുമാനത്തിന്റെയും അടിത്തറയിലുള്ള ഒരു പ്രത്യേക പങ്കാളിത്തമാണ് ഇന്ത്യയും ഭൂട്ടാനും പങ്കുവയ്ക്കുന്നത്, സാംസ്‌ക്കാരിക പൈതൃകവും കരുത്തുറ്റ ജനങ്ങള്‍ തമ്മിലുള്ള ബന്ധവും അതിനെ ശക്തിപ്പെടുത്തുകയും ചെയ്തിട്ടുണ്ട്.
ജഗ്ദല്‍പൂര്‍-ഭുവനേശ്വര്‍ എക്‌സ്പ്രസ് ട്രെയിന്‍ പാളംതെറ്റി മരണം: പ്രധാനമന്ത്രി അനുശോചിച്ചു

ജഗ്ദല്‍പൂര്‍-ഭുവനേശ്വര്‍ എക്‌സ്പ്രസ് ട്രെയിന്‍ പാളംതെറ്റി ഏതാനും പേര്‍ മരിക്കാനിടയായ സംഭവത്തില്‍ പ്രധാനമന്ത്രി അനുശോചിച്ചു. ‘ജഗ്ദല്‍പൂര്‍-ഭുവനേശ്വര്‍ എക്‌സ്പ്രസ് ട്രെയിന്‍ പാളംതെറ്റി ഉണ്ടായ ദുരന്തം ദുഃഖിപ്പിക്കുന്നു. എന്റെ മനസ്സ് അപകടത്തില്‍ ഉറ്റവരെ നഷ്ടപ്പെട്ടവര്‍ക്കൊപ്പമാണ്. അപകടത്തില്‍ പരുക്കേറ്റവര്‍ വേഗം സുഖം പ്രാപിക്കട്ടെ എന്നു ഞാന്‍ പ്രാര്‍ഥിക്കുന്നു. റെയില്‍വേ മന്ത്രാലയം സംഭവത്തെ ഗൗരവത്തോടെ വീക്ഷിക്കുകയും എളുപ്പത്തില്‍ രക്ഷാപ്രവര്‍ത്തനവും ദുരിതാശ്വാസ പ്രവര്‍ത്തനവും നടത്താന്‍ ശ്രമിക്കുകയും ചെയ്യുകയാണ്.’, പ്രധാനമന്ത്രി പറഞ്ഞു.